Ehdotus: neuvoston asetus Boliviasta, Georgiasta, Kambodzasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan (Thunnus obesus) tuonnin kieltämisestä ja asetuksen (EY) N:o 1036/2001 kumoamisesta /* KOM/2004/0122 lopull. - ACC 2004/0043 */





Ehdotus: NEUVOSTON ASETUS Boliviasta, Georgiasta, Kambodzasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan (Thunnus obesus) tuonnin kieltämisestä ja asetuksen (EY) N:o 1036/2001 kumoamisesta (komission esittämä) PERUSTELUT Atlantin ja sen sivumerien tonnikalakantojen säilyttäminen on yksi Kansainvälisen Atlantin tonnikalojen suojelukomission (ICCAT) tehtävistä. ICCAT varmistaa tonnikalakantojen moitteettoman hoidon määräämällä kauppapakotteita kaikkia sellaisia toimijoita vastaan, jotka eivät noudata sen toimenpiteitä. ICCAT-yleissopimuksen sopimuspuolena yhteisön olisi varmistettava, että kauppapakotteita koskevat suojelukomission suositukset siirretään osaksi yhteisön lainsäädäntöä. Yhteisö on siirtänyt 22. toukokuuta 2001 annetulla asetuksella (EY) N:o 1036/2001 lainsäädäntönsä osaksi suojelukomission suosituksen, joka koskee Belizestä, Kambodzasta, Päiväntasaajan Guineasta, Saint Vincent ja Grenadiineista sekä Hondurasista peräisin olevan Atlantin isosilmätonnikalan tuonnin kieltämistä. Sittemmin suojelukomissio on antanut lisää mainituista viidestä maasta ja muista maista peräisin olevaa Atlantin isosilmätonnikalaa koskevia suosituksia. Kyseiset suositukset, sellaisina kuin ne esitetään jäljempänä, olisi siis otettava huomioon yhteisön lainsäädännössä. Marraskuussa 2002 pidetyssä sääntömääräisessä kokouksessa suojelukomissio suositteli, että kielto, joka koskee yleissopimuksen sopimuspuolten harjoittamaa Hondurasista peräisin olevan Atlantin isosilmätonnikalan tuontia tuotteen kaikissa muodoissa, kumottaisiin 3. kesäkuuta 2003 alkaen, koska Honduras oli aloittanut yhteistyön suojelukomission kanssa ja liittynyt siihen. Samassa kokouksessa suojelukomissio antoi kaksi suositusta, joiden mukaan yleissopimuksen sopimuspuolilta kiellettäisiin Boliviasta ja Sierra Leonesta peräisin olevan Atlantin isosilmätonnikalan tuonti tuotteen kaikissa muodoissa 3. kesäkuuta 2003 alkaen. Suojelukomissio piti suositukset edelleen voimassa kokoontuessaan marraskuussa 2003. Marraskuun 2003 kokouksessa suojelukomissio päätti kumota kiellon, jolla yleissopimuksen sopimuspuolilta kielletään Belizestä sekä Saint Vincent ja Grenadiineista peräisin olevan Atlantin isosilmätonnikalan tuonti tuotteen kaikissa muodoissa, 1. tammikuuta 2004 alkaen. Samassa kokouksessa suojelukomissio antoi suosituksen, että sopimuspuolilta kiellettäisiin Georgiasta peräisin olevan Atlantin isosilmätonnikalan tuonti tuotteen kaikissa muodoissa. Vuosien 2002 ja 2003 kokoukset pitivät voimassa Kambodzasta ja Päiväntasaajan Guineasta tulevaa tuontia koskevan kiellon. Euroopan yhteisö on ollut ICCAT-yleissopimuksen sopimuspuoli 14. marraskuuta 1997 alkaen, ja yhteisen kauppapolitiikan mukaisesti yhteisön asettamia tuontikieltoja on noudatettava koko yhteisössä. Yhteisö katsoo, että kuten neuvoston asetuksen (EY) N:o 1036/2001 yhteydessä, toimenpiteet vastaavat täysin sille vuoden 1994 GATT-sopimuksen XX artiklan g kohdan määräysten nojalla kuuluvia WTO-velvoitteita; kyseisessä artiklakohdassa määrätään mahdollisuudesta soveltaa toimenpiteitä ehtyvien luonnonvarojen suojelemiseksi, sekä Cotonoussa allekirjoitetun AKT-EY-kumppanuussopimuksen V liitteessä olevan 2 artiklan 2 kohdan määräyksiä (Päiväntasaajan Guinea ja Sierra Leone). Suojelukomission eri suositukset huomioon ottaen ehdotetaan, että neuvoston asetus (EY) N:o 1036/2001 kumotaan ja korvataan tällä ehdotuksella. 2004/0043 (ACC) Ehdotus: NEUVOSTON ASETUS Boliviasta, Georgiasta, Kambodzasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan (Thunnus obesus) tuonnin kieltämisestä ja asetuksen (EY) N:o 1036/2001 kumoamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen, sekä katsoo seuraavaa: (1) Koska meren luonnonvarat ovat ehtyviä, niiden suojelu on ehdottoman tärkeää sekä biologisen tasapainon että yleisen elintarviketurvan vuoksi. (2) Kansainvälinen Atlantin tonnikalojen suojelukomissio (ICCAT), jota koskevan yleissopimuksen sopimuspuoli Euroopan yhteisö on, antoi vuonna 1998 päätöslauselman 98-18 suurten alusten asianomaisen yleissopimuksen soveltamisalueella harjoittamasta laittomasta, ilmoittamattomasta ja sääntelemättömästä tonnikalojen pyynnistä. (3) ICCAT-yleissopimuksen sopimuspuolet, joiden kalastajat ovat velvollisia vähentämään Atlantin isosilmätonnikalan pyyntiään, voivat hoitaa kyseisiä kalakantoja tehokkaasti ainoastaan, jos kaikki yleissopimukseen kuulumattomat, Atlantin isosilmätonnikalaa kalastavat osapuolet toimivat suojelukomission kanssa yhteistyössä ja noudattavat vahvistettuja säilyttämis- ja hoitotoimenpiteitä. (4) Saaliita, kauppaa ja alusten toimintaa koskevien tietojen perusteella suojelukomissio on nimennyt Belizen, Bolivian, Georgian, Hondurasin, Kambodzan, Päiväntasaajan Guinean, Saint Vincent ja Grenadiinit sekä Sierra Leonen maiksi, joiden alukset kalastavat Atlantin isosilmätonnikalaa suojelukomission kyseisen lajin säilyttämiseksi toteuttamien toimenpiteiden tehokkuutta heikentävällä tavalla. (5) Belizestä, Kambodzasta, Päiväntasaajan Guineasta, Saint Vincent ja Grenadiineista sekä Hondurasista peräisin olevan Atlantin isosilmätonnikalan tuontia säännellään nykyisin asetuksella (EY) N:o 1036/2001 [1], jolla kielletään isosilmätonnikalan tuonti kyseisistä viidestä maasta. [1] EYVL L 145, 31.5.2001, s. 10. (6) Suojelukomissio on todennut, että Hondurasin kanssa aloitettu yhteistyö Atlantin isosilmätonnikalan säilyttämiseksi on lujittunut. Se suositteli vuoden 2002 vuosikokouksessaan, että sopimuspuolten määräämä kielto, joka koskee Atlantin isosilmätonnikalan tuontia Hondurasista tuotteen kaikissa muodoissa, kumottaisiin. (7) Suojelukomissio on todennut, että Belizen ja Saint-Vincentin ja Grenadiinien kanssa aloitetussa yhteistyössä Atlantin isosilmätonnikalan säilyttämiseksi on edistytty. Se päätti vuosikokouksessaan 2003 kumota sopimusosapuolten asettaman Belizeä, Saint Vincentiä ja Grenadiineja koskevan Atlantin isosilmätonnikalan tuontikiellon koskien tuotteen kaikkia muotoja 1 päivästä tammikuuta 2004. (8) Suojelukomission yritykset saada Bolivia, Georgia, Kambodza, Päiväntasaajan Guinea ja Sierra Leone noudattamaan Atlantin isosilmätonnikalan säilyttämistä ja hoitoa koskevia toimenpiteitä eivät ole johtaneet tuloksiin. (9) Suojelukomissio on suositellut sopimuspuolille, että ne toteuttaisivat asianmukaiset toimenpiteet tuontikiellon asettamiseksi Boliviasta, Sierra Leonesta ja Georgiasta peräisin oleville Atlantin isosilmätonnikalasta saaduille tuotteille niiden muodosta riippumatta ja pitäisivät voimassa kiellon, joka koskee Kambodzasta ja Päiväntasaajan Guineasta peräisin olevien Atlantin isosilmätonnikalasta saatujen tuotteiden tuontia. Toimenpiteistä on luovuttava heti, kun voidaan todeta, että kyseisten maiden kalastustoiminta on mukautettu suojelukomission toimenpiteisiin. Sen vuoksi on tarpeen, että Euroopan yhteisö, jolla on yksinomainen toimivalta asiassa, soveltaa näitä toimenpiteitä. ICCAT:n ilmoituksille asettaman määräajan vuoksi, Georgiaa koskeva tuontikielto voi kuitenkin tulla voimaan vasta 1 päivänä heinäkuuta 2004. (10) Avoimuussyistä on aiheellista kumota asetus (EY) N:o 1036/2001 ja korvata se tällä asetuksella. (11) Kyseiset toimenpiteet ovat muista kansainvälisistä sopimuksista johtuvien Euroopan yhteisön velvoitteiden mukaisia, ON ANTANUT TÄMÄN ASETUKSEN: 1 artikla Tässä asetuksessa "tuonnilla" tarkoitetaan neuvoston asetuksen (ETY) N:o 2913/92 [2] 4 artiklan 15 kohdan a ja b alakohdassa ja 16 kohdan a-f alakohdassa mainittuja tullimenettelyjä. [2] EYVL L 302, 19.10.1992, s. 1. 2 artikla 1. Kielletään Boliviasta, Kambodzasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan (Thunnus obesus), joka luokitellaan CN-koodeihin ex 0301 99 90, 0302 34 00, 0303 44 00, ex 0304 10 38, ex 0304 10 98, ex 0304 20 45, ex 304 90 97, ex 0305 20 00, ex 0305 30 90, ex 0305 49 80, ex 0305 59 80 tai 0305 69 80, tuonti yhteisöön. 2. Kielletään kaikkien 1 kohdassa mainittuun Atlantin isosilmätonnikalaan perustuvien jalostettujen tuotteiden, jotka luokitellaan koodeihin ex 1604 14 11, ex 1604 14 16, ex 1604 14 18 tai ex 1604 20 70, tuonti. 3. Kielletään Georgiasta peräisin olevan Atlantin isosilmätonnikalan (Thunnus obesus), joka luokitellaan CN-koodeihin ex 0301 99 90, 0302 34 00, 0303 44 00, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 80 tai ex 0305 69 80, tuonti yhteisöön. 4. Kielletään kaikkien 3 kohdassa mainittuun Atlantin isosilmätonnikalaan perustuvien jalostettujen tuotteiden, jotka luokitellaan koodeihin ex 1604 14 11, ex 1604 14 16, ex 1604 14 18 tai ex 1604 20 70, tuonti. 3 artikla Tämän asetuksen säännöksiä ei sovelleta 2 artiklassa tarkoitettujen Boliviasta, Georgiasta tai Sierra Leonesta peräisin olevien tuotteiden määriin, joiden voidaan toimivaltaisia kansallisia viranomaisia tyydyttävällä tavalla todistaa olleen tämän asetuksen voimaantulopäivänä matkalla yhteisön alueelle, jos mainittujen määrien tuonti tapahtuu tosiasiallisesti viimeistään 14 päivän kuluttua kyseisestä päivästä. 4 artikla Kumotaan asetus (EY) N:o 1036/2001. 5 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Edellä 2 artiklan 3 ja 4 kohtaa sovelletaan 1 päivästä heinäkuuta 2004. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja